SKRIFTLIG FORESPØRGSEL E-1253/00

af Cristiana Muscardini (UEN) og Francesco Turchi (UEN) til Kommissionen

(14. april 2000)

Om: Forklarende direktiv af 19.7.1999 KOM(1999) 372 vedrørende fri bevægelighed for EU-borgere

Ubegrundede udvisninger og afslag på opholdsret er et problem, der bekymrer italienere i Tyskland, idet de, uanset de er EU-borgere, igennem længere tid er blevet udsat for forskelsbehandling som følge af nogle regler, der især anvendes i Baden-Würtesmberg og Bayern, og som er i modstrid med traktatens artikel 18, stk. 1, der sikrer enhver unionsborger ret til at færdes og opholde sig frit på medlemsstaternes område.

Det viser sig nu, at den tyske udgave af Kommissionens meddelelse til Europa-Parlamentet og Rådet om særlige foranstaltninger med hensyn til unionsborgeres rejse og ophold, som er begrundet i hensynet til den offentlige orden, sikkerhed eller sundhed direktiv 64/221(1) (KOM(1999) 372) indeholder alvorlige unøjagtigheder i forhold til den oprindelige tekst, der er affattet på fransk.

EU-borgere, der bor i et land, hvor den tyske udgave af direktivet gælder, udsættes derfor i vid udstrækning for forskelsbehandling.

De problematiske afsnit i den tyske udgave findes i afsnit 2.2, Grundlæggende principper og rettigheder, og afsnit 3, Retningslinjer for anvendelse.

Kan Kommissionen sørge for hurtigt af få slettet eller ændret de nævnte afsnit, der i deres nuværende affattelse udsætter italienere, der bor og arbejder i Tyskland, for forskelsbehandling?

(1) EFT 56 af 4.4.1964, s. 857.

Svar afgivet på Kommissionens vegne af António Vitorino

(22. maj 2000)

En lang række klager og andragender har henledt Kommissionens opmærksomhed på de mange udvisninger af italienske statsborgere, som i de seneste år har fundet sted i Tyskland under henvisning til den offentlige orden. Som det allerede har været fremhævet i adskillige meddelelser til Europa-Parlamentets udvalg for andragender, er der indledt en overtrædelsesprocedure mod de tyske myndigheder. Udvalget for Andragender underrettes med jævne mellemrum om denne procedures fremadskriden.

Kommissionens meddelelse af 19. juli 1999 til Rådet og Europa-Parlamentet om særlige foranstaltninger med hensyn til unionsborgeres rejse og ophold, som er begrundet i hensynet til den offentlige orden, sikkerhed eller sundhed(1) er et instrument, som ikke i sig selv kan have bindende retlige virkninger. Garantierne for Fællesskabets borgere og grænserne for medlemsstaterne med hensyn til offentlig orden (bl.a. udvisninger) følger ikke af meddelelsen, men derimod direkte af traktaten, Rådets direktiv 64/221/EØF af 25. februar 1964 om samordning af de særlige foranstaltninger, som gælder for udlændinge med hensyn til rejse og ophold, og som er begrundet i hensynet til den offentlige orden, sikkerhed og sundhed(2), og Domstolens fortolkninger.

Kommissionen beklager afvigelserne i den tyske oversættelse og er i færd med at revidere teksten for at bringe den i overensstemmelse med originalen. Den nye udgave vil blive offentliggjort snarest muligt og vil erstatte den nuværende udgave, der er disponibel på Internettet.:

http://europa.eu.int/comm/internal_market/en/people/right/index.htm

(1) KOM(1999) 372 endelig udg.

(2) EFT 56 af 4.4.1964.